ब्लैक पैंथर : वकांडा फ़ॉरेवर
ब्लैक पैंथर: वकांडा फ़ॉरेवर (अनुवाद. ब्लैक पैंथर: वकांडा की जय हो) (अंग्रेज़ी: Black Panther: Wakanda Forever) 2022 की अमेरिकी सुपरहीरो फ़िल्म है, जो मार्वल कॉमिक्स पर आधारित है, जिसमें शूरी/ब्लैक पैंथर का किरदार है। फ़िल्म का निर्माण मार्वल स्टूडियोज द्वारा तथा फ़िल्म का वितरण वाल्ट डिज्नी स्टूडियो मोशन पिक्चर्स द्वारा किया गया है। यह फ़िल्म 2018 मे आई फ़िल्म ब्लैक पैंथर की अगली कड़ी है और मार्वल सिनेमैटिक यूनिवर्स (एमसीयू) की 30वीं फिल्म है। फ़िल्म का निर्देशन रयान कूगलर द्वारा किया गया है, जिन्होंने जो रॉबर्ट कोल के साथ पटकथा का सह-लेखन किया है। फ़िल्म की मुख्य भूमिका में लेटिशिया राइट, लुपिटा न्योंगो, डानाई गुरिरा, एंजेला बैसेट, विंस्टन ड्यूक, फ्लोरेंस कसुम्बा, डोमिनिक थॉर्न, मिशेला कोल, माबेल कैडेना, टेनोच ह्यूर्टा, मार्टिन फ्रीमैन तथा जूलिया लुइस-ड्रेफस शामिल हैं। फिल्म में वकांडा के नेता अपने राजा टी'चाला की मौत के बाद अपने देश की रक्षा के लिए लड़ते हैं। ब्लैक पैंथर की रिलीज़ के बाद फरवरी 2018 में अगली कड़ी (sequel) के लिए विचार शुरू हुए। कूगलर ने अगले महीनों में निर्देशक के रूप में वापसी के लिए बातचीत की, और मार्वल स्टूडियोज ने आधिकारिक तौर पर 2019 के मध्य में सीक्वल की पुष्टि की। अगस्त 2020 में फिल्म के लिए योजनाएं बदलनी पड़ी जब ब्लैक पैंथर स्टार चैडविक बोसमैन की कोलोरेक्टल कैंसर से मृत्यु हो गई और मार्वल ने टी'चाला की भूमिका को दोबारा नहीं चुनने का फैसला किया। पहली फिल्म से अन्य मुख्य कलाकारों की वापसी की पुष्टि नवंबर में हुई थी, और फिल्म के शीर्षक की घोषणा मई 2021 में की गई थी। फिल्मांकन अटलांटा में जून 2021 के अंत में शुरू हुआ, जो अगस्त में मैसाचुसेट्स जाने से पहले ट्रिलिथ स्टूडियो और टायलर पेरी स्टूडियो दोनों में हो रहा था। नवंबर में राइट को फिल्मांकन के दौरान लगी चोट से उबरने की के लिए इसे रोकना पड़ा। फिल्मांकन पुन: जनवरी 2022 के मध्य तक फिर से शुरू हुआ और मार्च के अंत में पोर्टो रीको में खत्म हुआ।